Al conjunt de l'Estat, van patir un descens del 18,6% ACN Barcelona.-La compravenda d'habitatges va caure un 13,7% durant el març en comparació amb el mateix mes de l'any passat, segons les dades provisionals de l'Estadística de Transmissió de Drets de la Propietat de l'INE. Es tracta d'un mes ja condicionat per la pandèmia del coronavirus des que a mitjans de març es declarés l'estat d'alarma. En total, es van signar 5.949 operacions de compravenda, de les quals 1.031 eren habitatges nous i 4.918 de segona mà, mentre que 5.501 eren lliures i 448 protegits. Al conjunt de l'Estat, la compravenda de pisos va retrocedir un 18,6%, fins als 34.806. D'aquests, el 91,2% eren lliures i el 8,8% eren protegits mentre que el 18,3% eren nous i el 81,7% de segona mà.

Summary: La compravenda d'habitatges cau un 13,7% durant el març a Catalunya


Unió de Pagesos ha presentat observacions a la proposta de la vuitena modificació del Programa de Desenvolupament Rural (PDR) de Catalunya 2014-2020, que el Departament d'Agricultura ha fet arribar als membres del Comitè de Seguiment del PDR català. El sindicat considera que la proposta "vulnera els acords unànimes de la Taula Agrària i del Parlament de Catalunya, en diversos aspectes", entre els quals els ajuts a les inversions en les explotacions agràries per millorar la competitivitat. El sindicat reclama a Agricultura que "no abandoni el marc de la concertació" i retorni el conjunt de fons compromesos (170 MEUR), així com els nivells d'ajut pactats el 2014, en unes mesures que qualifica de "la màxima prioritat agrària i social". L'organització agrària recorda que, tal com estableix l'article 130.1 de la Constitució, "els poders públics han d'atendre la modernització i desenvolupament, en particular, de l'agricultura i la ramaderia, amb la finalitat d'equiparar el nivell de vida a la resta de ciutadans".   Unió de Pagesos ja va advertir el 2015 i 2016 a Agricultura que "es podien atendre totes les peticions en matèria de modernització al llarg de l'execució del PDR", però "llavors no van atendre les peticions i raonaments del sindicat i van acabar adoptant una política conservadora, imposant la reducció dels ajuts màxims".  Així, el general del 40% i un màxim del 80% es van reduir, respectivament, a un 35% i un 55%; els suplements per a jove, explotació en zona amb limitacions naturals –zona de muntanya i altres zones amb limitacions- i les inversions col·lectives –grups de pagesos- van passar, respectivament, del 10%, 10% i 20% al 5%, 5% i 10%, assenyala el sindicat. També es van establir criteris de selecció que deixaven la pagesia prioritària (Explotacions Agràries Prioritàries de la Llei 19/1995) fora de l'accés a les convocatòries del 2016 al 2019.   A finals de juliol, els membres del Comitè de Seguiment del PDR de Catalunya, després de la reunió anual, han pogut tenir accés a la informació de l'execució real d'aquestes mesures (previsions d'Agricultura, resolucions i imports realment executats i pagats). Segons Unió de Pagesos, això ha permès constatar que "no s'han complert els mals auguris que el mateix Departament ha vingut fent del 2015 al 2019 sobre la manca de recursos per atendre totes les peticions de modernització 2015-2020".  Per això, el sindicat ha ofert a Agricultura la via de la concertació per resoldre aquestes inexplicables propostes dels responsables polítics de la Generalitat per a "aquesta matèria agrària i socioeconòmica altament sensible". Unió de Pagesos no descarta mobilitzacions si Agricultura no rectifica   Així mateix, Unió de Pagesos s'adreçarà a totes les formacions polítiques amb representació al Parlament perquè intercedeixin a l'hora de "fer respectar els acords del sector, el Govern i els mateixos grups en aquesta matèria". El sindicat adverteix que si continua la tramitació de la proposta per part del Departament davant de la Comissió Europea "sense la imprescindible concertació i el respecte als acords", endegarà una campanya de mobilitzacions fins que Agricultura rectifiqui aquesta posició i permeti que el 2021 hi hagi una convocatòria de modernització "sense cap retallada".

Summary: Unió de Pagesos exigeix a Agricultura els ajuts per a inversions en competitivitat de les explotacions agràries


El judici del 'cas Palau' va arribant a la seva fi després de més de tres mesos de sessions no consecutives. En la penúltima jornada, aquest divendres, han acabat de presentar els seus informes finals els advocats dels últims acusats que quedaven per fer-ho els que han tingut menys protagonisme durant el llarg procés judicial. Així, per a divendres de la setmana que ve està previst que acabi el judici amb la presentació dels últims informes finals corresponents als responsables civils subsidiaris i a títol lucratiu, com CDC, les esposes de Millet i Montull o les seves esposes. A continuació tots els acusats tindran dret a l'últim torn de paraula, i el judici quedarà vist per a sentència. En la sessió d'aquest divendres han informat els advocats dels empresaris Juan Manuel Parra i Vicente Muñoz, i dels assessors legals i fiscals Raimon Bergós, Santiago Llopart i Edmundo Quintana. Tots han coincidit en demanar l'absolució o penes molt rebaixades degut a les nombroses circumstàncies atenuants, sobretot les dilacions indegudes. L'advocat de Parra, que va admetre haver cobrat del Palau factures dirigides inicialment a CDC, ha demanat que es tingui en compte la seva confessió, la reparació del dany, ja que ha retornat els 824.000 euros cobrats del Palau, i l'estat de necessitat de la seva empresa en el moment dels fets, ja que CDC no li pagava els treballs audiovisuals fets per a la campanya electoral del 2004. El lletrat de Vicente Muñoz, de les empreses de 'mailing' New Letter, Letter Graphic i Mail Rent, ha explicat que el seu client és innocent i no sap si el Palau va pagar factures de CDC. Per la seva banda, el lletrat de Bergós, advocat assessor del Palau, ha dit que el seu client es refiava de Millet perquè era un home de "pedigrí, prestigi, honorabilitat i fora de sospita" però també "autoritari i distant". En tot cas, ha dit que Bergós no va falsejar els estatuts per incloure una clàusula que permetés cobrar un 'bonus' a Millet i Montull, i que potser algú va falsejar la seva firma. "Va ser enganyat", ha dit. L'advocat també ha criticat l'actual direcció del Palau per "disparar avall i no amunt" i no demanar responsabilitats als mecanismes de control i als auditors que no van detectar les irregularitats comptables de Millet i Montull. Així, ha recordat que si els fets s'haguessin produït després del 2010, l'entitat seria responsable civil subsidiària pels diners desviats. Per últim, els advocats de Llopart i Quintana, assessors comptables, han denunciat el "calvari judicial" que han patit els seus clients durant vuit anys, han defensat que van fer correctament la seva feina en les declaracions d'impostos del Palau davant d'Hisenda i que la confessió de Millet i Montull els hauria d'exonerar de qualsevol responsabilitat, a banda que no hi ha proves directes contra ells i que l'acusació ha anat variant durant la instrucció i el judici.

Summary: Acaben els informes finals de tots els acusats del 'cas Palau'


El líder de Més País, Íñigo Errejón, ha fet una crida als votants progressistes que "estan cansats, decebuts i farts" i que senten que la repetició electoral és "una enorme irresponsabilitat" a votar el seu projecte a Barcelona, Més Barcelona. Errejón, que ha presentat la candidatura a la capital barcelonina aquest diumenge, ha demanat així a tothom que volia "quedar-se a casa" que votin "la nova opció en favor de la gent". "Entenem que estiguin emprenyats i decebuts, però ara ja no cal que es quedin a casa", els ha dit. Errejón també ha assegurat que per garantir un acord a l'Estat cal una força política "que posi els interessos de la gent davant de partits i sigles".  En aquest sentit, ha assegurat que "votar els mateixos és un perill" perquè "tothom sap que els mateixos faran el mateix". "Nosaltres garantirem que el vot de la gent serveixi per trobar solucions", ha defensat. Errejón ha reivindicat durant la presentació de la candidatura a la demarcació de Barcelona que ells no "jugaran" amb el vot de la ciutadania, sinó que només el faran  servir per aconseguir un govern "progressista" i "avançar" tant com es pugui. "Necessitem tota la força i tot el suport possibles", han demanat. En aquesta línia, el líder de Més País ha criticat que algunes forces polítiques "han jugat" amb els vots "privilegiant" les seves sigles en lloc dels interessos de la gent. A més, també ha retret que el bloqueig polític "va molt bé" a tothom que mira "amb desconfiança" la irrupció de la gent del carrer a la política els últims 5 o 6 anys. Juan Antonio Gerlades, cap de llista per Barcelona, també ha participat a la presentació de la candidatura i ha defensat el sobiranisme com a eina per aconseguir que la gent tingui "capacitat de decidir", mentre ha negat ser independentista. "Sobirania és que cadascú de nosaltres pugui escollir la seva trajectòria de vida", ha explicat, per acabar defensant un projecte per a Catalunya que posi els interessos dels veïns "per sobre dels interessos dels partits".

Summary: Errejón fa una crida als votants progressistes "cansats, decebuts i farts" a votar Més Barcelona


L'expresident del govern espanyol, José Luis Rodríguez Zapatero, ha fet una crida aquest dilluns a adoptar "totes les mesures i gestos necessaris" per "recuperar els afectes" entre Catalunya i Espanya. "Al final, tot i que són importants els textos jurídics, les lleis i les reformes, molt més importants són els afectes que no es poden perdre", ha dit. Ho ha fet durant la presentació a Madrid del llibre 'Trencant barreres, construint igualtat', que recull articles, conferències i intervencions de Carme Chacón. A l'acte hi ha participat també el primer secretari del PSC, Miquel Iceta, i la ministra de Política Territorial, Meritxell Batet, que ha afirmat que farà "tot el que estigui a la seva mà" per recollir el llegat de Chacón, "tendir ponts" i "buscar el pacte", perquè l'Espanya plural sigui "una realitat" i tots "puguem ser més forts".  A l'acte, que ha tingut lloc a la llibreria Blanquerna de Madrid, seu de la delegació del Govern a la capital de l'Estat, hi ha participat el pare de Chacón, i hi ha estat present la presidenta del PSOE, Cristina Narbona, i l'exvicepresidenta del govern espanyol, María Teresa Fernández de la Vega, entre altres com l'expresidenta del PPC Alícia Sánchez Camacho. En la seva intervenció, Iceta ha recordat les seves paraules en la presa de possessió com a ministra de Defensa, quan va afirmar que treballava per una "Espanya unida" des de "l'amor profund". En aquest sentit ha recordat el seu compromís i el seu "exemple", que "ha de servir d'estímul, motor i far per seguir endavant".  També Batet ha destacat que l'inici d'una "nova era" sota la presidència de Pedro Sánchez contribuirà a desplegar les polítiques que Chacón va iniciar com a diputada i ministra, en una actuació "valenta" que es tradueix, per exemple, en la creació de la renda bàsica d'emancipació perquè els joves poguessin assolir un habitatge.  L'expresident del govern espanyol José Luis Rodríguez Zapatero ha recordat els rigors de la política, que "a vegades genera desafecció i desconfiança" però que també té "persones com Carme Chacón" i la seva "capacitat de comprometre's a fons" com a regidora, parlamentària, ministra i advocada des d'un profund "optimisme".  En aquest sentit ha destacat que Chacón va viure "al límit" per aconseguir "un canvi en aquest país", com ho demostra la seva presa de possessió com a ministra de Defensa, embarassada de set mesos. El PSOE, ha dit, és "el partit que més s'assembla a Espanya", perquè és el que s'imposa "grans objectius" i actua amb "principis elevats", com per exemple la igualtat entre gèneres. Zapatero també ha destacat el paper de Batet per afrontar el repte de la cohesió territorial en un moment "decisiu" en què "ballant amb en Miquel puguem trobar el rumb de retrobament, concòrdia, diàleg i respecte" a Catalunya i entre Catalunya i el conjunt d'Espanya.  "No hi ha cap dubte que els acords són els que han fet grans els processos polítics i que la discòrdia i la confrontació és el més antireformista que hi ha, perquè només es progressa quan s'acorda", ha dit.

Summary: Zapatero crida a adoptar "totes les mesures i gestos necessaris" per "recuperar els afectes" entre Catalunya i Espanya


Pau Ricomà (ERC) i Carla Aguilar Cunill (En Comú Podem) han fet l’encaixada de mans que segella l’acord al qual han arribat les seves formacions per formar un pacte de govern a Tarragona que posarà fi a dotze anys de mandat del PSC. En una trobada a l’Antiga Audiència han exposat els tretze punts de l’acord programàtic que permetran que aquest dissabte Pau Ricomà esdevingui alcalde de la ciutat, també amb el suport en la investidura de Junts per Tarragona i la CUP, que per ara no entraran al govern. També han informat del nou cartipàs municipal, format per sis grans àrees: presidència, territori i sostenibilitat, serveis generals i govern obert, ciutadania, desenvolupament econòmic i educació.

Summary: ERC i En Comú Podem segellen el pacte de govern a Tarragona


L'Organització Mundial de la Salut (OMS) ha constatat una estabilització dels nous casos de coronavirus confirmats a la Xina durant la darrera setmana, però alerta que aquest fet "ha de ser interpretat amb cautela extrema". El director general de l'entitat, Tedros Adhanom, ha alertat, en aquest sentit, que el brot "encara podria anar en qualsevol direcció". Les últimes xifres oficials de les quals disposa l'OMS indiquen que hi ha 44.730 casos de Covid-19 a la Xina, amb 1.114 morts. Fora de la Xina hi ha 441 casos a 24 països, amb una mort. D'altra banda, a preguntes de l'ACN l'entitat s'ha mostrat aquesta tarda favorable a que el Mobile World Congress se celebrés "prenent les mesures adequades". En una roda de premsa per informar de les darreres novetats del brot d'Ebola al Congo i del de Coronavirus a la Xina, Adhanom ha indicat que el nombre de països que han informat de casos de Covid-19, com s'ha rebatejat el coronavirus, "no ha canviat des del 4 de febrer". Dels 48 nous casos confirmats ahir fora de la Xina, 40 eren a bord del creuer Diamond Princess, en quarantena a Yokohama. El màxim responsable de l'OMS també ha fet una crida a sumar esforços per trobar una solució al brot, en lloc de destinar-los a "estigmatitzar persones o nacions senceres". I ha afegit: "En lloc de dirigir tota la nostra energia contra el brot, l'estigma divergeix la nostra atenció i enfronta la gent entre sí". Per això ha repetit que "aquest és temps de solidaritat, no d'estigma". De la seva banda, a preguntes de l'ACN el director executiu de l'OMS per a emergències de salut, Michael Ryan, s'ha mostrat favorable a la celebració del Mobile World Congress de Barcelona minuts abans que transcendís que, de fet, la direcció de l'esdeveniment havia decidit cancel·lar-lo. Ryan ha admès que "no hi ha risc zero" en cap esdeveniment massiu com el que suposa el Mobile, però ha afegit que "amb una bona gestió" molts d'aquests riscos "es poden reduir". Per això apostava per una "gestió apropiada" i opinava que trobades com el certamen barceloní "poden continuar si s'hi apliquen mesures adequades".

Summary: L'OMS constata una estabilització del coronavirus però alerta que el brot "encara podria anar en qualsevol direcció"


La presidenta del grup municipal de C’s a l’Ajuntament de Barcelona, Carina Mejías, ha criticat aquest divendres el pacte al que han arribat Barcelona en Comú (Bcomú) i el PSC perquè els socialistes s’incorporin al govern de la ciutat. Per a Mejías, l’acord, “les maneres” que hi veu, que “s’hagin repartit primer les cadires i els càrrecs” i que “no se sàpiga quin model de ciutat volen”, demostra que “PSC i Podem s’han convertit en el mateix”. “Ara els ciutadans ja sabran que votar PSC és votar Podem”, ha afegit. A més, la líder de C’s considera que l’acord naix de “la debilitat” de Colau i els seus 11 regidors, i del fet que “estiguin desbordats per la grandària de la gestió municipal”. A això, Mejías suma que el PSC ha volgut pactar per “intentar guanyar part del protagonisme que va perdre a les urnes”, en quedar-se amb quatre únics regidors a les passades eleccions. Carina Mejías també ha qualificat el nou govern que sortirà del pacte de “contradictori”. “Aquells que anaven contra la casta i a fer nova política, Bcomú, ara pacten amb els que han acusat de tenir corrupció estructural i que van denominar genocides financers”, ha sentenciat, tot afegint que no veu com encaixa que Colau volgués “canviar un model de ciutat mentre pacta amb els autors del model del que renega”.   Mejías, per últim, preveu que el pacte provocarà “inestabilitat” al govern, donat que l’acord creu que no posarà fàcil arribar a pactes amb altres formacions per poder tenir suport suficient al Ple.

Summary: Mejías creu que el pacte de Colau amb Collboni “demostra que PSC i Podem s’han convertit en el mateix”


La sala civil i penal del Tribunal Superior de Justícia de Catalunya (TSJC) ha desestimat el recurs d'apel·lació interposat per la defensa de l'autor del crim de Colera (Alt Empordà) i ha confirmat la sentència de l'Audiència de Girona que el condemna a 16 anys i mig de presó pels delictes d'assassinat i incendi forestal. L'advocat de Marlon Roberto Castro al·legava que no s'havia pogut provar suficientment que la víctima estigués en estat de semi inconsciència quan va ser atacat i va rebre diverses ganivetades. També al·legava que no s'havia tingut en compte la "condició de toxicòman de l'acusat" com a atenuant de drogoaddicció i demanava que el foc provocat (pel qual se'l condemna per un delicte d'incendi forestal) es considerés com un acte "d'auto encobriment impune". Contra la resolució de l'alt tribunal es pot interposar un recurs de cassació davant del Tribunal Suprem.  El TSJC ha desestimat el recurs d'apel·lació de la defensa de l'acusat del crim de Colera i ha confirmat la sentència de l'Audiència de Girona que el condemna a 16 anys i mig i un dia de presó pels delictes d'assassinat i incendi forestal. La sentència també el condemnava a pagar una multa de 2.520 euros i a indemnitzar amb 133.045,13 euros  als familiars de la víctima i a la Generalitat.  L'advocat del considerat autor material del crim al·legava que no s'havia provat suficientment que la víctima no s'hagués pogut defensar quan Marlon Roberto Castro el va atacar i posteriorment li va clavar diverses ganivetades. La magistrada del TSJC ponent de la sentència, Mª Eugènia Alegret, però, considera que les proves forenses i la declaració d'una altra de les acusades, Dolors Folch, confirmen aquest extrem.  D'altra banda, la defensa considerava que no s'havia tingut en compte "la condició de toxicòman de l'acusat" com a atenuant de drogoaddicció i reclamava que l'incendi provocat en considerés com un acte "d'auto encobriment impune". Unes motivacions que la magistrada també ha desestimat. Per una banda, perquè no veu provat que el consum habitual de cocaïna de l'acusat tingués efectes sobre l'agressió i, per l'altra, perquè considera que era conscient que les flames provocades es propagarien.  L'alt tribunal confirma així la sentència de l'Audiència, que recollia el veredicte del jurat popular. La resolució també recollia la pena de les altres tres processades, que no es van haver d'enfrontar al veredicte del jurat popular perquè el fiscal, l'acusació particular i les seves defenses van arribar a un acord. A Dolors Folch la van condemnar a 5 anys de presó per lesions en concurs amb homicidi imprudent, a Esther Puig del Castillo li van imposar 3 anys i mig per encobriment i incendi i a Carmen del Castillo 1 any i 6 mesos per encobriment. Assassinat i incendi forestal Els fets es remunten al 17 de març de 2014 quan Marlon Roberto Castro i la víctima es van trobar en una zona boscosa de Sant Miquel de Colera. Una altra de les condemnades, Dolors Folch, havia portat la víctima en cotxe fins al lloc sota l'excusa d'un negoci de drogues. Un cop allà, el processat li va propinar diversos cops de puny al jove i, després, el va apunyalar. El jurat popular va considerar que Castro va cometre un assassinat perquè el va matar quan la víctima estava semi inconscient i, per tant, no es podia defensar.  Després de cometre el crim, l'acusat va anar fins a Llançà, on es va dutxar i va posar la roba ensangonada dins d'una bossa. Llavors, juntament amb una altra de les processades (Esther Puig del Castillo, condemnada per encobriment i incendi) va anar fins a una benzinera a comprar gasolina. Van llançar les proves en un contenidor i, plegats, van tornar al paratge de Sant Miquel de Colera. Marlon Roberto Castro va ruixar la víctima i uns matolls propers amb la benzina i li va calar foc. L'incendi va afectar 0,6 hectàrees i va obligar a activar cinc dotacions dels Bombers.  Contra la resolució del TSJC es pot presentar un recurs de cassació davant del Tribunal Suprem.

Summary: El TSJC desestima el recurs i confirma la sentència que condemna l'acusat del crim de Colera a 16 anys i mig de presó


La vaga al Cremallera de Montserrat i als funiculars prevista pel 19, 21 i 22 de juny ha estat desconvocada aquest dissabte a la tarda. Així ho ha informat a través de les xarxes socials Ferrocarrils de la Generalitat de Catalunya, que ha assegurat que durant aquests dies els combois circularan amb la freqüència habitual. Els treballadors tenien previst fer aturades parcials durant aquestes tres jornades per denunciar que les negociacions del nou conveni estaven bloquejades.

Summary: Desconvocada la vaga al Cremallera de Montserrat


Una trentena d'eurodiputats han reclamat aquest dimecres l'alliberament dels "líders polítics i socials" catalans tancats a la presó, la fi de l'article 155 a Catalunya i la intervenció de la Unió Europea en el conflicte per trobar una "solució negociada" que acabi amb un "referèndum pactat". Els parlamentaris han presentat al Parlament Europeu la plataforma Diàleg UE-Catalunya, que inclouen entre els seus membres la filla d'un dels pares fundadors de la UE, la italiana Barbara Spinelli, l'exministre d'Exteriors eslovè Ivo Vajgl o la vicepresidenta dels socialdemòcrates a la cambra, Tanja Fajon. A més, han escrit una carta al president de l'Eurocambra, Antonio Tajani, i el seu predecessor en el càrrec, Martin Schulz, perquè es pronunciïn sobre l'empresonament dels membres del govern i, en particular, de Raül Romeva i Oriol Junqueras, que van ser eurodiputats.  "Estem profundament preocupats pel punt crític a què ha arribat la situació a Catalunya, i per això hem decidit que unir les nostres veus i fer accions conjuntes és la manera més forta per reclamar a les institucions de la UE un gest de responsabilitat per afavorir el diàleg i trobar una solució", asseguren els eurodiputats en el manifest de creació del grup.  Per això, els parlamentaris expliquen que impulsaran mesures per aconseguir quatre objectius: l'alliberament "dels polítics i líders socials que estan a la presó"; "l'anul·lació de l'article 155, a partir del qual servidors públics escollits democràticament han estat destituïts i les institucions catalanes intervingudes"; la "mediació" de les institucions europees en el conflicte, que no consideren "un afer intern d'Espanya, sinó de la UE"; i l'assoliment d'un "acord negociat entre Espanya i Catalunya que hauria de concloure amb un referèndum pactat".  "Com a membres d'una de les principals institucions de la Unió Europea, que representa la veu dels ciutadans de la UE, seguirem la situació de prop", asseguren els parlamentaris, que diuen que volen "garantir que els valors fonamentals" de la UE "són respectats".  "Les democràcies sanes necessiten el diàleg per evolucionar i sempre haurien d'encoratjar la promoció de la pau", asseguren els eurodiputats del grup sobre Catalunya. "El lideratge de la UE ha reiterat en diverses ocasions que la violència mai pot ser un instrument en la política. Per tant, en el seu rol com a guardians dels tractats de la UE i dels drets fonamentals dels ciutadans, demanem a les institucions de la UE que busquin urgentment mesures per respectar totalment la promoció i la garantia dels drets humans dins de les fronteres de la UE", destaquen.  En una roda de premsa, el liberal Ivo Vajgl ha lamentat que el Parlament Europeu fins ara no s'hagi pronunciat sobre la situació dels polítics i activistes catalans empresonats, i ha explicat que aquest és un dels motius pel quan van decidir crear el grup. A més, Vajgl ha confirmat que han demanat anar a visitar els polítics a la presó però fins ara no han rebut l'autorització de les autoritats de Madrid. Els francesos Marie-Pierre Vieu i José Bové han exigit explicacions pel retard en l'autorització de les visites, i han dit que han demanat ajuda a França.  Entre els participants al grup hi ha membres del partit socialdemòcrata com la seva vicepresidenta Tanja Fanjon; del liberal, com Ivo Vajgl; dels Verds, com el francès José Bové, l'eslovè Igor Soltes, la sueca Bodil Valero, l'estonià Indrek Tarand, o el belga Bart Staes, o de l'Esquerra Unitària, com els irlandesos Lynn Boylan, Martina Anderson i Matt Carthy, les italianes Barbara Spinelli i Eleonora Forenza, la francesa Marie-Pierre Vieu o la letona Tatjana Zdanoka. Pels conservadors i reformistes europeus hi ha els flamencs Mark Demesmaeker i Sander Loones, i també hi participen, els catalans Jordi Solé i Josep Maria Terricabras (ERC) i Ramon Tremosa (PDECAT). Izaskun Bilbao (PNB) i Josu Juaristi (Bildu) també en formen part, així com la gallega Lidia Senra, entre d'altres o l'escocès Ian Hudghton.

Summary: Una trentena d'eurodiputats reclamen l'alliberament dels presos, la fi del 155 i la mediació de la UE a Catalunya


Les edicions d'enguany de Cucalòcum Primavera i de la Fira de Formació i Treball (F&T) han quedat cancel·lades pel coronavirus. Segons ha comunicat Fira de Lleida, les mesures de confinament de la població, destinades a evitar el contagi massiu, fan "absolutament inviable" la celebració enguany d'aquests dos certàmens, per la qual cosa queden definitivament anul·lats. L'ens firal i els quatre patrons que conformen la institució, lamenten sincerament els perjudicis i inconvenients que hagi pogut produir aquesta decisió però han recordat que la mateixa respon a les mesures dictades pels governs català i estatal i que el seu objectiu és evitar situacions sanitàries d'alt risc per a expositors i visitants. Fira de Lleida tenia previst celebrar el Cucalòcum Primavera entre el 6 i el 9 d'abril, coincidint amb la Setmana Santa, mentre que la Fira de Formació i Treball (F&T) estava convocada per als dies 16 i 17 del mateix mes d'abril. Precisament aquesta edició de la fira de Formació, havia de ser la primera amb el veto a la participació de l'Exèrcit espanyol, després que així ho acordessin els patrons de Fira de Lleida.

Summary: Fira de Lleida cancel·la dos certamens més pel coronavirus


El riu Calders al seu pas per Navarcles, concretament a la zona del Molí de la Serra, s'ha despertat aquest dimecres amb grans blocs d'escuma d'un color blanquinós que han cobert bona part de la superfície del riu i que també s'ha acumulat en determinades zones de la llera. L'Ajuntament de Navarcles ha posat els fets en coneixement de l'Agència Catalana de l'Aigua i és aquest organisme de la Generalitat qui està investigant l'abast de la contaminació i si l'origen podria ser d'algun industrial de la riera de la Tosca de Moià, un afluent del riu Calders. L'alcalde, Llorenç Ferrer, ha explicat a l'ACN que l'escuma ha aparegut després de l'intens episodi de pluges que han caigut els darrers dies. El batlle ha lamentat que no és el primer incident d'aquestes característiques que pateix el riu.  A l'espera dels resultats de la investigació de l'ACA, l'alcalde s'ha mostrat confiat que l'ampliació de la depuradora de Moià -unes obres previstes pel 2017 – serviran en gran part per resoldre els problemes de contaminació del riu.

Summary: Investiguen l'aparició de grans blocs d'escuma al riu Calders al seu pas per Navarcles


El PSPV-PSOE i Compromís apartaran de manera cautelar els càrrecs i militants que han estat citats a declarar per la Guàrdia Civil en el marc de les investigacions pel ‘cas Imelsa’. Així ho han manifestat als mitjans la vicepresidenta del govern valencià i coportaveu de Compromís, Mónica Oltra i el president de la Generalitat Valenciana i secretari general del PSPV-PSOE Ximo Puig. La dirigent de Compromís ha confirmat que l’executiva d’aquest dijous acceptarà la renúncia de manera cautelar i voluntària del vicepresident tercer de la Diputació de València, Emili Altur, i de l’exalcalde d’Otos Emili Mira. En una línia semblant, Ximo Puig ha dit que ha apartat de les seves funcions al número tres del partit, José Manuel Orengo i a l’exdiputat provincial Raúl Pardos. La Guàrdia Civil també ha citat la vicepresidenta quarta de la Diputació Rosa Pérez (Esquerra Unida) que es manté en el càrrec, denunciant de les presumptes irregularitats a l’empresa pública.

Summary: PSPV i Compromís suspenen cautelarment els citats a declarar per la Guàrdia Civil al ‘cas Imelsa’


Bosch avisa, però, que queden qüestions "no tancades" que condicionen el vistiplau dels republicans als pressupostos definitius ACN Barcelona.-El grup municipal d'ERC a l'Ajuntament de Barcelona votarà aquest dimarts a la tarda a favor de la modificació pressupostària que proposa el govern de Colau. Una modificació de 366,8 milions d'euros, dels quals 274,5 MEUR suposen un increment net del pressupost per a l'exercici del 2016. En roda de premsa, el líder dels republicans al consistori, Alfred Bosch ha explicat que el vot afirmatiu es deu, entre d'altres, al compromís del govern municipal de fer una aportació de 44 milions d'euros en tres anys per impulsar l'arribada de la línia L10 del metro a la Zona Franca, fita que considera "històrica". També ha destacat una aportació a les obres del  mercat de Sant Antoni per tal que obri les portes al segon trimestre del2017 i l'impuls perquè a l'abril l'Ajuntament bonifiqui als usuaris de la T-12de 15 a 16 anys, depenent de la renda familiar.

Summary: L'arribada del metro a la Zona Franca afavoreix el 'sí' d'ERC a la modificació pressupostària del govern municipal


Presenta un escrit al jutjat on assegura que l’acord de la JEC que els excloïa vulnera els seus drets fonamentals ACN Madrid.-La Fiscalia Provincial de Madrid considera que la decisió de la Junta Electoral Central (JEC) d’impedir la candidatura de Carles Puigdemont, Toni Comín i Clara Ponsatí a les eleccions europees vulnera els seus drets fonamentals de sufragi passiu. Així ho ha transmès en un escrit al jutjat contenciós número dos de Madrid on dona la raó a les defenses i demana que es tingui en compte els arguments que defensen al recurs que van presentar. La Fiscalia desautoritza d’aquesta manera la JEC i demana al jutjat que doni per bons els arguments dels advocats de Junts, que reclamen que no només que reconegui a Puigdemont, Comín i Ponsatí el dret a “accedir als càrrecs públics en condicions d’igualtat”, sinó també que anul·li els acords de la Junta que els excloïen i que proclamaven la candidatura sense els seus noms. A més, reclama que es faci marxa enrere a les actuacions fins al moment anterior a l’acord de la JEC i que es publiqui al BOE la llista de Junts incloent-hi els noms de tots tres.

Summary: La Fiscalia reclama que Puigdemont, Comín i Ponsatí es puguin presentar a les eleccions europees


La pel·lícula ‘La acadèmia de las musas’, de José Luís Guerín, l’historiador Romà Gubern i el Cineclub de l’Associació Cultural de Granollers han estat distingits amb els premis José Maria Nunes de la Federació Catalana de Cineclubs. Els premis, que s’entreguen aquest dimarts a la Filmoteca de Catalunya, donen el tret de sortida a la III Setmana del cineclubisme català, durant la qual els diferents cineclubs poden programar a la seu de Filmoteca un tast de la seva oferta. Els premis, creats el 2011, recorden la figura d’un cineasta i escriptor “reivindicatiu, transgressor i compromès” que va construir la seva filmografia “al marge de la comercialitat i a contracorrent de modes i convencions”. El jurat dels guardons ha estat conformat aquest any per Antoni Cuadras, del Cineclub d’Igualada; Pablo Sancho, president de la Federació Catalana de Cineclubs, i Santiago Lapeira, del Col·legi de Directors de Catalunya.  El jurat ha decidit dos dels tres premis, entre ells el Premi José Maria Nunes al millor fet cineclubista del 2015. En aquesta ocasió s’ha reconegut la tasca del Cineclub de l'Associació Cultural de Granollers per la beca ‘Vist per...’, destinada a promoure el documental al Vallès Oriental. El premi el recolliran Lambert Botey, Albert Jordana i Roser Rodríguez. Pel que fa al Premi José Maria Nunes a la persona o entitat del món del cinema relacionada amb el cineclubisme, el jurat ha decidit atorgar el guardó a l’escriptor i historiador Romà Gubern, que el recollirà aquest dimarts en persona. El Premi José Maria Nunes a la millor pel·lícula catalana del 2015, escollida directament pels cineclubs, és per ‘La academia de las musas’, del cineasta José Luís Guerin. La producció catalana va ser premiada amb el Giraldillo de Oro del Festival de Cine Europeo de Sevilla i reconeguda amb el Premi Pepón Coromina 2016 de l’Acadèmia del Cinema Català. El premi el recolliran Rosa Delor, Raffaele Pinto i Mireia Iniesta.

Summary: El film ‘La academia de las musas’, l’historiador Romà Gubern i el Cineclub de Granollers, premis José Maria Nunes


La condemna per aquest delicte podria quedar fixada en un rang d’entre 15 anys i 3 anys i 9 mesos, als que es podrien sumar les d’altres possibles delictes ACN Madrid.-La interlocutòria on el Tribunal Suprem admet a tràmit la querella de la Fiscalia contra Forcadell i cinc membres de la Mesa del Parlament estableix que la investigació haurà de determinar si van cometre un delicte de rebel·lió (472 del Codi Penal), penat amb entre 15 i 30 anys de presó, o si els fets s’inscriuen en un delicte de ‘conspiració per a la rebel·lió’ (477 del Codi Penal), que estableix una pena de presó “inferior en un o dos graus” al delicte de rebel·lió. Cada grau implica una rebaixa de la pena a la meitat. Això deixaria una pena d'entre 15 i 7 anys i mig de presó en el cas de rebaixa d’un grau, o d’entre 7 anys i mig i 3 anys i 9 mesos en el cas que fossin dos graus. S’hi sumarien les penes per suposats delictes de malversació de fonts, però no per sedició, que quedaria englobat dins del delicte de rebel·lió o de conspiració per a la rebel·lió.  El suprem ha inclòs aquesta possibilitat de delicte de ‘conspiració per a la rebel·lió’ malgrat que el Fiscal no el recollia a la querella que va presentar aquest dilluns, fet que podria implicar el debat intern als òrgans judicials per la dificultat de vincular els actes que han tingut lloc a Catalunya al component de ‘violència’ necessari per poder condemnar algú per delicte de rebel·lió.  A la seva querella, la Fiscalia provava de justificar l’existència d’aquest component de ‘violència’. Segons el Fiscal, la “violència” que requereix l’acusació de rebel·lió “no exigeix que s’esgrimeixin armes, ni combat, ni violències greus contra les persones”. La Fiscalia basa aquesta premissa en la jurisprudència del Tribunal Suprem sobre el cop d’estat del 23-F perquè “els rebels mai poden assegurar que el seu alçament serà incruent, sense víctimes i sense vessament de sang”.  La interlocutòria del Tribunal Suprem, però, no recull de moment aquesta tesi. Els magistrats apunten que malgrat que la fiscalia justifica el delicte de rebel·lió justificant l’existència de violència, “serà al llarg de la instrucció, quan els fets imputats, a la vista de les diligències d’investigació acordades per l’instructor, confirmin o desmenteixin la seva realitat”. En aquest sentit, apunta que serà aleshores quan es pugui precisar si els actes són constitutius d’un delicte pròpiament de rebel·lió o de conspiració per a la rebel·lió, creat per als casos en què “els conspiradors no superen la fase merament preparatòria”.

Summary: El Suprem obre la porta a jutjar Forcadell per un delicte de 'conspiració per a la rebel·lió', inferior al de rebel·lió


L'Observatori Contra l'Homofòbia (OCH) de Catalunya adverteix de l'increment de la violència contra les persones LGTBI. A través d'un comunicat, l'entitat explica que aquest 2019 porta registrades 70 incidències, un 30% més que el 2018. L'alerta arriba després que una parella de dos nois de 18 i 21 anys hagin denunciat una agressió homòfoba al parc de Joan Miró de Barcelona, divendres a la nit. L'Observatori, que ha assistit a les víctimes, proposa a l'Ajuntament de Barcelona i a la Conselleria de Benestar Social i Família de la Generalitat habilitar un servei d'atenció a víctimes nocturn a través d'un número de WhatsApp. Segons el president de l'Observatori, Eugeni Rodríguez, la seguretat de les persones LGTBI està "en risc" en l'àmbit de l'oci nocturn a Catalunya. Rodríguez, que denuncia un "brot" de "violència" a les nits "tant verbal com física" i generada majoritàriament per joves, sovint menors, insta tant a l'Ajuntament de Barcelona com a la Generalitat a "abordar el tema" per tal de "buscar solucions". Entre les mesures que proposen hi ha  habilitar un servei d'atenció nocturn a través d'un número de WhatsApp amb psicòlegs i advocats per a poder atendre les víctimes "d'una forma còmplice i amable".

Summary: L'Observatori Contra l'Homofòbia de Catalunya alerta d'un augment de la violència contra les persones LGTBI aquest 2019


La cara més positiva del temporal d'aquest inici de primavera és per a les estacions d'esquí del Pirineu de Lleida, on s'hi han acumulat més de 40 centímetres de neu nova. Tot i que la neu ja estava assegurada fins a Setmana Santa, la nevada d'aquestes últimes hores permet augmentar-ne la qualitat, que s'havia vist malmesa després d'uns dies d'altes temperatures. Això fa preveure als complexos que els aficionats tornaran a tenir ganes d'esquiar i que s'animaran encara més les reserves per Setmana Santa. El president de Ferrocarrils de la Generalitat, Enric Ticó, assegura que "a hores d'ara ja podem dir que tancarem la millor temporada dels darrers deu anys, i segurament amb aquestes noves nevades encara podrem parlar de més anys de referència".  Des del 4rt Saló de l'Esport i del Turisme Actiu i de Muntanya de Lleida, Ticó ha explicat que "patíem una mica perquè ha fet molt bon temps els últims dies i patíem per arribar a Setmana Santa amb qualitat de neu". Per això, s'ha mostrat molt satisfet perquè aquest temporal assegura arribar al final de temporada "amb molta neu per fruir d'una Setmana Santa magnífica i històrica". En el mateix sentit s'han expressat des de Baqueira Beret i Boí Taüll. A l'estació de l'Alta Ribagorça aquest dissabte han hagut de tancar les parts altes de l'estació però confien que els nous gruixos "milloraran la qualitat de la neu i renovaran les ganes d'esquiar de moltes persones que potser ja pensaven en altres destins per Setmana Santa", segons ha dit el portaveu del complex, Andreu Velilla.

Summary: Satisfacció al sector de l'esquí de Lleida perquè el temporal ha permès renovar la qualitat de la neu


La plataforma ciutadana No fem el CIM, impulsada l’any 2006 contra la construcció del Logis Penedès, s’ha tornat a reactivar aquest estiu per exigir a la Generalitat que aturi el projecte per construir el centre logístic planejat al Baix Penedès, a cavall de l’Arboç, Sant Jaume dels Domenys i Banyeres. Després que el passat mes d’abril l’empresa pública CIMALSA anunciés que treballava en impulsar de nou la primera fase del centre intermodal de mercaderies (CIM) que havia quedat en pausa a finals dels 2000, la plataforma No fem el CIM s’ha reunit de nou per oposar-s’hi frontalment. Asseguren estar “preocupats” per “l’aflorament de velles polítiques” com “l’absència de democràcia, els indicadors alarmants de contaminació i el model econòmic depredador”, i reivindiquen que el territori té “dret a decidir” quines infraestructures vol a la comarca. “No deixarem que el bé comú enriqueixi uns quants i empobreixi tothom”, etziben els portaveus de No fem el CIM a través d’un comunicat titulat “Reneix la lluita”. En aquest sentit, asseguren que durant aquests darrers deu anys mai han confiat en la “desactivació del projecte”, si bé apunten que s’han reorganitzat aquest estiu perquè constaten que el Govern ha reprès obertament la construcció del Logis Penedès. La plataforma es refereix així a l’anunci de CIMALSA fet a l’abril i també a la comissió creada des del Departament de Territori i Sostenibilitat a principis de juliol per executar el Pla director urbanístic (PDU) que ha de marcar el futur centre de mercaderies.  Segons va anunciar la Generalitat, el PDU del Logis Penedès preveu un desenvolupament de 177 hectàrees d'activitat, si bé en la primera fase es treballarà per definir 40 hectàrees. Davant la magnitud del projecte, des de No fem el CIM asseguren que el nou pol logístic serà “un gran abocador de les necessitats empresarials de les grans multinacionals”, i critiquen que no es tingui en compte “el consens dels ciutadans que viuen i s’estimen la comarca”.  “L’equilibri i la personalitat del Penedès, en el cas que s’entestin en tirar endavant el projecte, es perdrà del tot", rebla el col•lectiu, que augura que el centre de mercaderies comportarà mà d’obra de baixa qualitat, problemes de mobilitat i esgotament dels recursos naturals. En aquest sentit, asseguren que el model logístic és “incompatible” amb la identitat vitivinícola del Penedès, lamentant que l’afectació serà per al conjunt de la comarca i no només, diuen, dels tres municipis on es construirà.

Summary: La plataforma ciutadana contrària al Logis Penedès es reactiva per exigir al Govern que aturi la represa del projecte


El govern espanyol parla d'algun episodi "menor" ja solucionat ACN Madrid.-La subsecretària del Ministeri de l'Interior, Isabel Goicoechea, ha explicat aquest diumenge que la pràctica totalitat de les meses electorals de l'Estat s'han constituït "sense incidents destacables" i la jornada d'eleccions del 28-A es desenvolupa amb "absoluta normalitat". Goicoechea ha parlat d'algun "episodi menor" ja solucionat, com ara alguna pintada en alguna seu política, falta de material, portes segellades en algun punt de votació o manca de membres en alguna mesa, que s'ha cobert amb els primers votants. L'únic col·legi electoral d'un poble de La Rioja, Villaroya, ja ha tancat perquè tots els electors que ho podien fer ja han votat.  En el conjunt de l'Estat hi ha més de 23.000 punts de votació i més de 60.000 meses. Més de 90.000 agents de diferents cossos policials vetllen per normal desenvolupament de la jornada electoral.

Summary: Les meses es constitueixen sense incidents remarcables i la jornada electoral es desenvolupa amb normalitat


Adriana Lastra afirma que la presidenta està desviant l’atenció per la seva negativa a tramitar l’esmena  ACN Madrid.-La portaveu del PSOE al Congrés, Adriana Lastra, ha acusat aquest dimarts la presidenta del Congrés, Ana Pastor, de “mentir” en denunciar que és objecte d’amenaces per haver-se negat a tramitar l’esmena que desencallava els pressupostos generals de l’Estat per al 2018. En roda de premsa al Congrés, Lastra ha assegurat que Pastor “no ha rebut cap coacció ni amenaça” i busca distreure l’atenció sobre una decisió que va adoptar sense cap base jurídica, pròpia de “l’arbitrarietat” i que suposa una “vulneració dels drets dels diputats”.

Summary: El PSOE acusa Pastor de “mentir”: “No ha rebut cap coacció ni amenaça”


El Tribunal Superior de Justícia de Catalunya (TSJC) ha rebutjat el recurs de súplica presentat per Josep Maria Jové contra la interlocutòria del 26 de novembre del 2018, que va acordar investigar-lo per l'1-O. Jové va ser secretari general de Vicepresidència i Economia en l'etapa d'Oriol Junqueras i ara és diputat al Parlament i, per tant, aforat. El tribunal va considerar llavors que hi havia prou indicis per investigar-lo per malversació de fons públics, desobediència greu i revelació de secrets. Ara argumenta que els aforats no poden tenir "privilegis que limitin la investigació penal quan hi ha sospites raonables" contra ells. El tribunal argumenta que el Suprem no va excloure la investigació de Jové per part d'altres tribunals.  També apunta que no és feina seva establir si els indicis que hi ha contra el diputat tenen suficient força, ni tampoc és el moment processal per fer-ho. Això és competència de la instructora, diu.  D'altra banda, el TSJC també acorda acceptar Vox en concepte d'acusació popular un cop el partit aboni la fiança corresponent.

Summary: El TSJC manté la investigació a Josep Maria Jové per l'1-O


El president del govern en funcions es mostra “preocupat” per la possibilitat que el "terrorisme" s'instal·li a Catalunya i pel fet que Torra “no condemni els indicis de violència” ACN Madrid.-El president del govern en funcions, Pedro Sánchez, ha responsabilitzat les formacions independentistes i el govern català d’una eventual aplicació de l’article 155 de la Constitució. Segons Sánchez, “són ells els que tenen la responsabilitat de no obligar l’Estat a haver d’aplicar un article perfectament legítim”. “Ells són els que poden prémer el botó del 155 o no”, ha sentenciat. En una entrevista a Nius Diario, Sánchez ha rebutjat les acusacions que li cauen des d’aquestes formacions i també de Podem de fer “electoralisme” amb una eventual resposta contundent de l’Estat a la reacció a la sentència de l’1-O. “No crec que l’aplicació d’un article o un altre doni més vots –ha dit- sinó que és una qüestió d’obligació del govern d’Espanya de garantir la convivència i la seguretat”. També s’ha mostrat “preocupat” per les detencions per terrorisme i la possibilitat que s'insta·li un fenomen d'aquesta naturalesa a Catalunya, però “més” pel fet que el president de la Generalitat, Quim Torra, “no condemni els indicis de violència”. Sánchez a insistit que tan l’article 155 com la Llei de Seguretat Nacional es podrien aplicar encara que el govern estigui en funcions. “Jo no amenaço, sinó que adverteixo”, ha dit, i els tres eixos de l’eventual resposta del govern seran la “fermesa democràtica” per “preservar l’Estatut i l’ordre constitucional”, en segon lloc la “proporcionalitat per no tirar més gasolina al foc”, i en tercer la “unitat” per donar una resposta consensuada amb altres forces polítiques.  En tot cas ha apuntat que la coordinació del seu executiu amb els Mossos d'Esquadra durant l'1-O va ser bona, però considera que part de l’independentisme té un “projecte reaccionari” perquè “no només volen treure Catalunya d’Espanya, sinó que volen treure Espanya de Catalunya”. Per contra, segons ha dit, “la societat catalana no vol la independència, i en realitat l’independentisme pota 10 anys ensopegant mb la mateixa pedra”. “Preocupat” pel “terrorisme” Sánchez s’ha mostrat “preocupat” per les detencions de CDR per terrorisme però “sobretot per la banalització que es fa per part d’alguns actora polítics del concepte terrorisme”. “Si un ciutadà escolta els seus líders polítics dir que Espanya és un Estat opressor, que hi ha presos polítics i que no hi ha llibertats, tota aquesta gran mentida que ha construït el sobiranisme català, aquest tipus de discursos contribueixen a la radicalització d’elements extremistes”.

Summary: Sánchez nega que faci electoralisme amb Catalunya i diu que en tot cas qui aplicarà el 155 “és l’independentisme”


El president de la Xunta de Galícia, Alberto Núñez Feijóo, ha fet aquest dilluns una aposta clara per rebaixar tensions entre Catalunya i Espanya amb una invitació al diàleg: “Calen menys línies vermelles i més telèfons vermells. Una comunicació contínua entre les dues parts”, ha afirmat Feijóo en una conferència al Cercle d’Economia. “La llei mai pot ser un obstacle perquè existeixi empatia”, ha reflexionat en veu alta el flamant president gallec, que ha fet també una crida a construir un “estat descentralitzat” a partir de l’estabilitat i la moderació. De fet, Feijóo també ha fet una referència explícita als “partits moderats catalans” perquè surtin de l’espiral del procés i deixen de ser “ostatges dels agitadors que necessiten la confrontació per sobreviure”. “Hi ha polítics catalans actuals a qui els agrada el conflicte perquè només així aconsegueixen més vots i més poder”, ha criticat el president de la Xunta. “I aquí ve el plantejament. Aquest poder és útil per a Catalunya o no?”, s’ha preguntat en veu alta Feijóo, que ha assegurat que el procés i l’auge de l’independentisme han fet que Catalunya deixi de ser la referència a l’Estat. “Abans nosaltres miràvem el que feia i agafàvem bona nota i, des de fa un temps, no és un exemple de bona gestió”, ha recalcat el president de la Xunta. “Catalunya no està en la seva millor època des del punt de vista polític”, ha puntualitzat Feijóo, que, no obstant, ha mostrat un punt de resignació sobre els resultats que van deixar les urnes del 27-S. “Els americans no poden estar equivocats només perquè no ens agradi Trump. I no tots els catalans poden estar equivocats perquè no ens agradi la CUP i ERC”, ha deixat anar amb ironia el president de la Xunta, que ha demanat també que s’acabi amb la “demonització del que pensa o creu diferent”.   Difícil de justificar el concert econòmic Segons Feijóo, un dels errors que s’han comès en el contenciós obert entre Catalunya i l’Estat és “mesclar el finançament autonòmic amb el debat identitari”. El president gallec ha apuntat directament a la Generalitat de voler confondre la ciutadania en aquest aspecte i per això ha demanat una revisió a fons del sistema de finançament autonòmic en base a criteris “raonables i objectius” que tinguin en compte el cost de la prestació de serveis i l’estructura demogràfica de cada autonomia. Feijóo també ha parlat de desterrar l’opacitat del sistema de finançament “ja que genera suspicàcies i activa el discurs victimista dels greuges”. Sense citar-ho expressament, el president gallec s’ha mostrat molest amb les reclamacions de Catalunya en l’aspecte econòmic. Feijóo ha recordat que Catalunya està “sobrefinançada” per un Fons de Liquiditat Autonòmic (FLA) al qual Galícia no hi ha hagut d'accedir. Preguntat però pel concert econòmic de què gaudeixen el País Basc i Navarra, Feijóo ha admès que és difícil de justificar dins l’estat de les autonomies. “No és fàcil explicar que a Catalunya no se li doni el concert econòmic quan el tenen els bascos i navarresos", ha valorat el president de la Xunta, que ràpidament s’ha mostrat contrari a aquest model i ha contraatacat criticant la negociació de l’últim model de finançament impulsat pel Tripartit a la Generalitat format per PSC, ERC i ICV. “Jo me’n vaig assabentar per la premsa. Un dissabte vaig llegir que Carod-Rovira havia anat a Madrid i havia aconseguit 2.000 MEUR més”, ha afirmat amb sorpresa. “Es va tancar l’acord sense pactar-lo amb la resta de comunitats autònomes i sense informar-nos. Només s’havia d’anar a firmar”, ha carregat Feijóo. “Això va ser dur”, ha afegit.  “Els pobles estan molt per sobre dels seus dirigents” Finalment, el president de la Xunta ha posat l’exemple de Galícia i el resultat de les eleccions autonòmiques –que han revalidat la majoria absoluta del PP- com una mostra del camí a seguir. “La identitat es preserva molt millor amb la sostenibilitat i l’estabilitat, que no pas amb l’agitació, el conflicte i la desmesura”, ha enumerat Feijóo. “Catalunya té molta més història que aquests darrers 15 anys. Els pobles estan molt per sobre dels seus dirigents”, ha manifestat el president gallec. “Que els polítics no ens divideixin, no mereixen tant de poder”, ha conclòs Feijóo davant els aplaudiments del centenar d’assistents a la conferència “Estabilitat i sostenibilitat en un Estat descentralitzat” a la seu del Cercle d’Economia a Barcelona.

Summary: Feijóo aposta pel diàleg entre Catalunya i Espanya: “Menys línies vermelles i més telèfons vermells”


Un assessor del gabinet de la Presidència del Parlament que gestionava les xarxes socials de Carme Forcadell quan ocupava el càrrec, Jordi Martínez, ha declarat aquest dilluns al Tribunal Suprem que publicava tuits al compte de l'expresidenta que no sempre estaven validats per ella. És el cas, per exemple, d'un tuit publicat l'1-O en què es donava les "gràcies a qui havia fet possible la jornada" que, segons Martínez, tenia la voluntat de "donar les gràcies a les persones que havien anat a votar" i no a qui "havia impedit que es complís una ordre judicial", com li ha preguntat la fiscalia. Alguns dels tuits de Forcadell estan inclosos en la causa. D'altra banda, l'exsecretari nacional de l'ANC Ricard Gené ha destacat el caràcter "pacifista" de l'entitat des dels seus inicis i ha remarcat que la funció de Forcadell era "representativa" i no "executiva".

Summary: L'assessor de Forcadell en xarxes socials declara que feia tuits sense que ella els validés com un publicat l'1-O


L'atur va pujar en 2.915 persones a Catalunya al novembre respecte al mes anterior i va situar la xifra total de desocupats en 390.182, segons ha informat aquest dimarts el Ministeri de Treball. Això suposa un increment del 0,75% mensual i esdevé el cinquè mes consecutiu de pujada. En comparació amb el mateix mes de l'any anterior, l'atur s'ha reduït en 4.223 persones (-1,07%). En xifres absolutes la pujada és inferior als increments que s'han anat registrant els novembres de cada any des del 2016, quan hi van haver 4.573 nous aturats. A l'Estat el nombre de desocupats va pujar en 20.525 persones, un 0,65% més que el mes anterior, fins als 3.198.184 aturats.  Per demarcacions, l'atur puja a totes i en la que més ho fa és a les comarques de Girona, amb un increment de 1.588 persones, un 4,26% més respecte al mes anterior, fins als 38.377 desocupats. A Tarragona i Ebre, els aturats van créixer un 2,52% (+1.167) fins als 47.503; mentre que a les comarques de Barcelona ho van fer un 0,05% (+145) fins als 283.888. Per últim, a les comarques de Lleida els desocupats van arribar als 20.414, un 0,17% més (+35).  Per gènere, del total de 390.182 aturats catalans, 166.753 eren homes i 221.429 dones. Per edats, 28.521 eren menors de 25 anys. D'aquests, 15.167 eren homes i 13.354 dones. Per sectors d'activitats, el de serveis concentra la pujada amb 4.853 nous desocupats fins als 283.294, mentre que a la resta de sectors es registra un descens: de menys 158 persones a agricultura fins als 8.440, -308 a la construcció fins als 29.991, -45 a la indústria fins als 43.287 i -1.427 en el col·lectiu de persones sense feina anterior fins a les 25.170.  Pel que fa a la contractació, al novembre es van registrar 262.495 contractes, un 17,67% menys que el mes anterior (-58.329 en xifres absolutes). En comparació amb el mateix mes del 2018, els contractes van baixar un 6,61%. Del total, 227.087 van ser temporals i 35.408 indefinits.  Baixa l'afiliació a la Seguretat Social L'afiliació a la Seguretat Social va baixar un 0,19% respecte al mes anterior, amb 6.667 afiliats menys fins a un total de 3.462.928. Respecte a fa un any, l'afiliació va pujar gairebé un 2%, amb un total de 67.644 afiliats més.  Per demarcacions, l'única on no hi ha un decreixement és a les comarques de Barcelona , on puja un 0,38% i 10.048 persones més en xifres absolutes fins a les 2.645.402. En canvi, a les comarques de Girona baixa un 2,76% (-9.093) fins a les 320.064 persones; a les de Tarragona ho fa un 1,85% (-5.842) fins a les 309.115 i a les de Lleida un 0,94% (-1.780) fins a les 188.347. Per règims, 2.906.486 afiliats catalans pertanyien al general, en el qual s'inclouen 21.705 de l'agrari, 60.595 de la llar i un del carbó. A més, hi havia 550.071 autònoms i 6.371 del règim del mar. Al conjunt de l'Estat, l'afiliació va baixar un 0,27% mensual i 53.114 persones en xifres totals fins als 19.376.878 afiliats. En comparació amb el novembre del 2018 es registra un increment del 2,28% i 431.254 nous afiliats.

Summary: L'atur puja en 2.915 persones a Catalunya al novembre i la xifra de desocupats se situa en 390.182


Una de les principals preocupacions de l'Ajuntament del Masnou és el deteriorament de la via pública per actes incívics i determinats comportaments vandàlics. És per això que l'Ajuntament ha impulsat un seguit de mesures en diferents direccions per "corregir" aquesta situació, com ara la campanya de conscienciació ciutadana 'El Masnou és casa teva', el llançament d'una aplicació mòbil per recollir denúncies ciutadanes sobre incidències a la via pública i també l'enduriment de les sancions previstes a les ordenances municipals, que ara poden arribar fins als 2.000 euros. Segons dades de l'Ajuntament, l'any 2015 es van fer una trentena de destrosses i pintades al mobiliari urbà i es van cremar quinze contenidors, entre d'altres. En aquest sentit, el balanç de l'incivisme al municipi recull també altres situacions, com papereres cremades o el trencament de vegetació diversa d'espais vers del poble. Unes accions que segons reconeix el mateix alcalde, Jaume Oliveras, estan més a prop del vandalisme que de l'incivisme. "Cal actuar de manera decidida", assegura. En relació a la neteja, a partir d'aquest mes de febrer es posa en marxa el nou contracte de neteja viària "que comportarà una sèrie de millores" i, en paral·lel "activem amb més força les sancions corresponents per corregir aquests actes", detalla l'alcalde. En relació a la neteja, l'Ajuntament va detectar més d'una vintena de punts d'abocaments d'andròmines i mobles no regulats. "Només el 60% de la recollida d'andròmines són actuacions concertades amb cita prèvia", explica Oliveras. Deixar la bossa d'escombraries al terra i els excrements i orins d'animals també estan entre les principals accions incíviques del 2015. Des de l'Ajuntament són conscients que a banda d'"intensificar" els dispositius de seguretat i vigilància, cal també "treballar amb comunitat educativa i els centres escolars", que són el principal objectiu de la campanya de sensibilització que impulsa el consistori. L'alcalde recorda que s'inverteixen moltes "hores i materials" per reposar els desperfectes. Tot i que no ha volgut assenyalar cap col·lectiu ni zona del poble i assegura que la situació d'incivisme és "generalitzada", l'alcalde mostra especial preocupació per la darrera 'moda', les pintades a les parets que són obra "fonamentalment de població adolescent". En aquests casos, diu, es parla abans amb la família de manera preventiva.

Summary: El Masnou impulsa noves mesures per frenar l'incivisme i el vandalisme


Brussel·les ha obert un expedient a Londres per no respectar l'acord de pròrroga pel Brexit. La Comissió Europea ha iniciat aquest dijous a la tarda un procediment d'infracció contra el Regne Unit per negar-se a proposar un comissari britànic, tal com havia promès al pacte per ajornar la seva sortida del bloc firmat a finals d'octubre. El primer ministre Boris Johnson ha comunicat a la CE que no nomenarà aquest alt càrrec abans de les eleccions britàniques del 12 de desembre perquè estan en campanya electoral. La CE dóna ara una setmana a Londres per presentar les seves observacions en el procediment d'infracció que podria acabar amb el cas als tribunals de la UE. Com a membre de la Unió Europea, el Regne Unit està obligat a proposar un comissari europeu. Fins ara no ho havia fet perquè tenia previst sortir del bloc el 31 d'octubre, però amb l'ajornament del Brexit fins al 31 de gener del 2020, ara manté aquesta obligació i, a més, l'acord de pròrroga expressament remarcava aquest compromís. Tot i això, en trobar-se en precampanya el govern no pot escollir aquest alt càrrec i així ho ha comunicat aquest dijous a la CE. Trava per l'executiu Von der Leyen Brussel·les encara pretén que la nova Comissió Europea d'Úrsula Von der Leyen comenci l'1 de desembre i aquest dijous ha assegurat que no vol esperar als britànics per fer-ho. Von der Leyen encara no sap com fer aquest pas sense comptar amb el comissari britànic i està estudiant les opcions. El primer ministre britànic, Boris Johnson, ha assegurat a l'executiu europeu que no pretén "impedir la formació" de la Comissió Europea" i vol cooperar per permetre que pugui funcionar "com més aviat millor".

Summary: Brussel·les obre expedient a Londres per no respectar l'acord de pròrroga pel Brexit


L'alcaldessa de Barcelona, Ada Colau, ha reivindicat de nou aquest dijous l'exalcaldessa de Madrid, Manuela Carmena, com a pregonera de les festes de la Mercè pel seu "vincle" amb Barcelona, per la defensa del "diàleg" i perquè amb Colau i Carmena com a alcaldesses les dues ciutats han estat "més a prop que mai". "Si no poden dialogar amb Carmena, amb qui creuen que podran dialogar?", ha preguntat Colau als partits independentistes que "qüestionen" Carmena com a pregonera pel fet de negar l'existència de presos polítics a l'Estat. Malgrat apuntar que "discrepa" amb Carmena en aquesta qüestió, l'alcaldessa de Barcelona ha reivindicat el diàleg entre persones amb opinions diferents, cosa que ha compartit el primer tinent d'alcaldia, Jaume Collboni, que també ha donat suport a l'elecció de Carmena com a pregonera. "Seria bo per a tots rebaixar la tensió i obrir una mica la ment", ha subratllat Collboni.

Summary: Colau, als partits independentistes: "Si no poden dialogar amb Carmena, amb qui creuen que podran dialogar?"


L'Ibex 35 ha caigut l'1,36% en l'obertura de la borsa hores després de les càrregues policials de les forces de seguretat de l'Estat contra diferents centres electorals de l'1-O per evitar la votació dels ciutadans cridats al referèndum. Els inversors estan interpretant negativament el distanciament polític entre el govern espanyol i la Generalitat i la reacció de la premsa estrangera a l'actuació policial. A les 10 de mati, les pèrdues de l'Ibex s'havien moderat i se situaven en el -0,73%. La prima de risc, la que mesura la diferència entre el bo a 10 anys entre Alemanya i el Tresor espanyol, ha pujat a primeres hores del matí fins l'1,69%, 7 punts bàsics més que el tancament del divendres i el nivell més alt registrat des de mitjans de juliol d'aquest any.  Les principals borses europees han obert en verd alienes al conflicte polític entre Catalunya i Espanya. El selectiu alemany DAX ha obert en guanys del 0,34%, el CAC 40 de París amb un lleuger positiu del 0,058%, el FTSE 100 de Londres amb guanys del +0,38% i el selectiu de Milà FTSE MIB amb un increment del 0,078%.

Summary: L'Ibex 35 cau l'1,36% en l'obertura de la borsa pel conflicte català


L'alcalde de Granollers, el socialista Josep Mayoral, adverteix que "ja fa més de sis anys que des del catalanisme reclamem una sortida dialogada a aquest atzucac que vivim (...). Una sortida que escolti i respecti els sentiments i la voluntat de la gent del nostre país". En aquest sentit, avisa que "és possible resoldre els problemes polítics des de la política" i aposta per un referèndum com el d'Escòcia o Quebec, "amb pregunta clara, fet amb seguretat jurídica, des del respecte a totes les posicions i amb plenes garanties democràtiques". "La demoscòpia ens diu que som molts els catalans i catalanes que volem votar", explica Mayoral en el BAN publicat en motiu de la Diada.    Josep Mayoral explica en el text  que "Catalunya necessita un nou camí. Un camí que s'ha de construir sense apriorismes i amb mirada llarga. Amb aportacions de tothom i amb voluntat de suma." L'alcalde defensa l'espai del catalanisme polític: un "catalanisme que defensa amb passió i amb fermesa els nostres drets nacionals, la nostra llengua, la nostra cultura, el nostre territori, les nostres institucions. El nostre autogovern", "i que defensa amb la mateixa passió i fermesa els drets socials de la nostra gent".  Per aquest motiu, reclama una "sortida forjada en la negociació i no en la imposició. Una sortida que faci que les lleis esdevinguin ponts i no, com fins ara, trinxeres". "Cal avançar. Necessitem respostes. I les respostes són a les nostres mans. Els catalans i les catalanes volem parlar", conclou el BAN.

Summary: El socialista Josep Mayoral aposta per un referèndum amb "seguretat jurídica" i avisa que "som molts els catalans que volem votar"


Un acord d'última hora entre totes les parts també inclou una indemnització de 150.000 euros, 2 anys d'inhabilitació i 5 anys sense patrullar ACN Barcelona.-Els mossos acusats de la mort de l'empresari Juan Andrés Benítez al barri del Raval a l'octubre del 2013 han pactat amb totes les parts una condemna de 2 anys que els permetrà evitar l'ingrés a presó. Aquest acord d'última hora entre totes les parts ha evitat la celebració del judici que havia de començar aquest dilluns a l'Audiència de Barcelona. El pacte també inclou una indemnització de 150.000 euros, 2 anys d'inhabilitació i 5 sense patrullar. El Tribunal Superior de Justícia de Catalunya (TSJC) havia rebutjat a primera hora del matí l'expulsió de l'acusació popular del procés, que finalment ha acabat tancant un acord amb totes les parts. En la causa, estaven acusats vuit mossos i sis d'ells s'enfrontaven a 14 anys de presó per homicidi amb dol eventual i un delicte contra la integritat moral.

Summary: Els mossos acusats de la mort de Benítez al Raval accepten una condemna de 2 anys de presó i eviten el judici


El govern espanyol ha aprovat prorrogar fins al 30 de setembre, tres mesos més, les mesures extraordinàries per a la contractació agrària. Es tracta de la possibilitat de contractar aturats de municipis propers als camps i que aquests mantinguin la prestació d'atur així com la pròrroga del permís de treball a persones migrants a qui els venci. "L'objectiu del govern és facilitar mesures per garantir l'aprovisionament dels mercats, mantenir les rendes de la població que més ho necessita i millorar les condicions sociolaborals de la població", ha dit la portaveu del govern espanyol, María Jesús Montero, en roda de premsa aquest dimarts després del Consell de Ministres que ha aprovat un decret que inclou diverses mesures econòmiques.

Summary: El govern espanyol prorroga fins al 30 de setembre les mesures extraordinàries per a la contractació agrària


Els Mossos d'Esquadra van detenir dilluns el passatger d'un vehicle a Valls per tràfic de drogues. Una patrulla de trànsit es va creuar amb un cotxe que havia fet una maniobra errònia, en concret un cop de volant. Els agents el van aturar i van identificar els seus dos ocupants. Un d'ells tenia antecedents per delictes contra la salut pública. Van escorcollar-los i van trobar un paquet de tabac amb 15 embolcalls amb cocaïna. També portava 730 euros en efectiu. A més de la detenció del passatger, van denunciar el conductor per circular amb permís de conduir expedit en un altre país i sota els efectes de les drogues, ja que va donar positiu en cocaïna. El detingut, de 20 anys i nacionalitat marroquina, va quedar en llibertat amb càrrecs després de passar a disposició judicial.

Summary: Detenen el passatger d'un vehicle a Valls per tràfic de drogues


El conseller de Polítiques Digitals i Administració Pública, Jordi Puigneró, ha donat negatiu al test PCR fet aquesta setmana per haver estat en contacte estret amb el conseller de Territori i Sostenibilitat, Damià Calvet, que divendres va obtenir un resultat positiu de covid-19. Puigneró ho ha anunciat aquest diumenge al seu perfil de Twitter, on ha apuntat que mantindrà el confinament fins que acabin els 14 dies de quarantena que estableix el protocol sanitari. Aquest aïllament acabarà el dia 10 de setembre a les 10 h, ha precisat el conseller.

Summary: Puigneró dona negatiu a la prova de la covid-19 feta per haver estat en contacte amb Calvet però manté el confinament


La ministra espanyola d'Economia, Nadia Calviño, ha afirmat aquest dilluns que els resultats a Andalusia no canvien el full de ruta que té el govern de Pedro Sánchez i ha insistit que es presentarà un projecte de pressupostos generals de l'estat. "Des de la perspectiva del govern espanyol és evident que el nostre projecte és proeuropeu, de defensa de la constitució i els valors fonamentals i aquest és el context en què seguirem realitzant la nostra funció", ha afirmat. Per a Calviño, la valoració dels escons obtinguts per Vox "no és positiva" i ha advertit que "es tracta d'un factor amb el qual caldrà treballar d'ara endavant". Tot i que ha descartat valorar les causes dels resultats obtinguts pel partit d'extrema dreta, Calviño ha destacat que "la introducció i el creixement de partits que tenen una ideologia que potser no és totalment compatible o fins i tot està fora dels valors de la constitució" no és "exclusiu" d'Espanya. Sobre els pressupostos, Calviño ha afirmat que el pla presentat per l'executiu de Sánchez a Brussel·les "està dins dels marges de flexibilitat del pacte d'estabilitat". En aquest sentit, ha defensat que és "normal" que en aquesta fase hi hagi "discrepàncies" sobre el resultat "efectiu" de les mesures que vol posar en marxa el govern socialista. Calviño ha fet aquestes declaracions des de la capital belga, on es reuneix amb els seus homòlegs a l'Eurogrup, la reunió dels ministres d'economia i finances de la zona euro.

Summary: Calviño diu que el govern espanyol no canviarà el "full de ruta" dels pressupostos pels resultats a Andalusia


El Consorci de l'estany d'Ivars i Vila-sana (Pla d'Urgell) començarà a buidar parcialment l'estany a partir de dijous 1 d'octubre. La previsió es rebaixar el nivell entre 1,10 i 1,20 metres en el marc d'un projecte experimental que té com a objectiu renovar i millorar la qualitat de l'aigua que hi va començar a entrar quan es va recuperar l'espai al 2005. El biòleg i professor de la UdL encarregat del procés, Antoni Palau, ha explicat que aquest tipus d'estanys de poca profunditat reben una càrrega important de nutrients i matèria orgànica que generen grans consums d'oxigen i això provoca una afectació a tot "l'ecosistema". A la primavera, l'estany començarà a recuperar el seu nivell d'aigua habitual.  Amb el buidatge es vol deixar el sediment a l'aire lliure perquè l'oxidació d'aquesta matèria orgànica passi directament a l'atmosfera. Segons Palau, la càrrega de matèria orgànica és perjudicial perquè s'ha de des composar i en aquest procés hi intervenen bacteris que consumeixen molt d'oxigen i això fa que al fons de l'estany n'hi hagi molt poc o gens. De fet, les mostres de sediments analitzades pels tècnics de la UdL constaten que el fang del fons és "completament negre, com si estès podrit" per l'excés de matèria orgànica. Per solucionar aquesta situació convindria buidar completament l'estany, però com que això és "implantejable" es fa aquest buidat parcial, que es preveu repetir cada 7 o 9 anys, acompanyat de determinats canvis en la gestió per evitar que la qualitat de l'aigua no empitjori tan aviat. L'operació començarà dijous 1 d'octubre i s'allargarà fins a finals de novembre, quan s'aturarà el buidatge i l'estany quedarà a un nivell baix durant unes setmanes. A partir del març, quan arrenqui la campanya de reg del Canal d'Urgell, començarà el reompliment. Durant aquest temps, els biòlegs estaran pendents del canvis que hi haurà en la fauna de l'estany. Segons palau, en la vida aquàtica no es preveu afectació, tot i que tampoc ho descarten. Pel que fa a l'avifauna, creuen que hi poden haver determinats canvis perquè potser vénen  més aus piscícoles. A més a més, és probable que les zones de canyissar que perdran volum d'aigua també deixin de rebre determinades espècies.  Una vegada es recuperi el volum d'aigua actual de l'estany, estimat en uns 2,7 hectòmetres, es maximitzarà el "filtre verd" del canyissar de depuració que hi ha a la zona d'accés d'aigua per tal que "funcioni millor" i la càrrega de nitrogen i fòsfor sigui més baixa i per tant millori la qualitat.  Pel que fa a les espècies invasores com el cranc americà, el musclo zebrat o la cloïssa asiàtica, es vol portar un control per veure si n'hi ha i en quina quantitat. També es vol portar un control sobre l'excés de carpes que hi ha a l'estany, que en part són les qui ocasionen el desgast de tota la part del fons. Mentre es faci el buidatge se sobrevolarà amb drons l'estany per controlar punts on es puguin fer retirades d'aquest peix i contribuir també així en la millora de la qualitat de l'aigua.

Summary: L'estany d'Ivars i Vila-sana es buidarà parcialment a partir de dijous per renovar i millorar la qualitat de l'aigua


Un avió que s'ha enlairat de Barajas cap a les tres de la tarda amb destinació a Toronto, al Canadà, prepara un aterratge d'emergència a Madrid per problemes tècnics, segons ha confirmat Aena. El sindicat de pilots Sepla ha anunciat al seu compte de Twitter que l'aparell ha perdut peces del tren d'aterratge que han entrat al motor. Ara, afirma el mateix col·lectiu, haurà d'estar sobrevolant l'espai aeri madrileny durant tres hores per cremar combustible abans d'efectuar la maniobra d'aterratge d'emergència, que si es compleixen aquests càlculs es faria cap a les sis de la tarda. El vol té el número AK837 i l'opera la companyia Air Canada. El sindicat de pilots ha explicat que aquests casos estan previstos als protocols del col·lectiu. L'avió ha d'alleugerir càrrega para assolir un pes màxim que permeti fer l'aterratge amb seguretat. Des d'Aena s'ha explicat que, per seguretat, s'han regulat les operacions de l'aeroport, el programa del qual restarà alterat mentre durin les maniobres del vol amb dificultats. D'altra banda, el servei 112 de Madrid ha anunciat que s'han desplegat de manera preventiva efectius d'emergències i dels Bombers de la comunitat. Cal recordar que aquest mateix dilluns l'espai aeri de l'aeroport de Barajas ja ha hagut de ser suspès per la presència de drons.

Summary: Un avió que s'ha enlairat de Barajas amb destí Toronto prepara un aterratge d'emergència a Madrid per problemes tècnics


L'acusació exercida per la Generalitat en les causes obertes pels disturbis post-sentència a Girona ha canviat de criteri i demana ara llibertat sota fiança de 2.000 euros per a dos dels joves que continuen a presó. La secció tercera de l'Audiència de Girona resoldrà la nova petició de llibertat de l'advocat de la defensa, Benet Salellas. A la sala de vistes, Salellas ha criticat que els únics que continuen a presó són d'origen marroquí quan tots els altres investigats han anant sortit en llibertat. A més, assegura que el jutjat instructor va apuntalar el risc de fugida amb "falsedats", com que estaven en situació irregular al país quan "no és cert". La fiscalia s'oposa a la petició de llibertat i vol que continuïn en presó preventiva. A la vista per resoldre el nou recurs de la defensa contra l'empresonament de dos joves pels disturbis durant les mobilitzacions post-sentència a Girona, l'advocat Benet Salellas ha centrat bona part de l'argumentació en desacreditar el suposat risc de fugida. D'entrada, el lletrat ha criticat que el jutjat d'instrucció es basés en "falsedats", com que els dos joves, que tenen actualment 18 i 19 anys, estan en situació irregular al país.   "Tots dos tenen permís de residència i en primera renovació", ha afirmat Salellas. A més, la defensa també denuncia que el jutjat pressuposi que pel fet d'origen marroquí hi ha més risc de fugida. "Estem parlant de dos joves que es van jugar la vida quan eren menors per marxar del Marroc en pastera, és absurd pensar que vulguin tornar a un país del qual van fugir", ha dit la defensa que també ha fet referència a estudis que apunten que només un 2% dels joves que arriben al país acaben retornant al seu lloc d'origen.  A principis de novembre, la mateixa Audiència de Girona va decidir mantenir en presó preventiva els dos joves investigats. El tribunal ho va fer basant-se precisament en l'existència del risc de fugida. Salellas considera que ja no existeix i, de fet, la Generalitat que exerceix d'acusació també ha exposat a la sala de vistes que el fet d'acreditar que no estan en situació irregular al país justifica un canvi de criteri.  L'advocat de la Generalitat ja no demana que continuïn a presó a l'espera de judici i sol·licita que surtin en llibertat sota fiança de 2.000 euros, amb compareixences periòdiques i amb la prohibició de participar en manifestacions.  La fiscalia, que és l'única acusació que s'oposa a la llibertat dels dos joves, s'ha limitat a remetre's al seu escrit i a les interlocutòries prèvies que apuntalaven el risc de fugida.  A banda de desmuntar el risc de fugida, a la sala de vistes la defensa també ha posat en dubte el marc penològic, és a dir la pena a la qual es podrien enfrontar, i la suposada proximitat del judici com a motius per mantenir la presó preventiva. Segons Salellas, la instrucció atribueix als joves delictes de desordres públics, atemptat a agents de l'autoritat, lesions i danys.  La defensa sosté que ja hi ha a la causa els informes forenses sobre les lesions causades que van patir dos Mossos d'Esquadra i subratlla que, en tots dos casos, es tracta de lesions menors com excoriació o dolor amb dies de curació "no impeditius". Benet Salellas també ha recordat que els danys causats a un vehicle policial ja estan taxats i la factura és inferior a 400 euros, el llindar que marca el pas de delicte lleu a delicte.  Finalment, també ha criticat que els investiguen per desordres públics agreujats sense precisar en quin apartat de l'article del codi penal s'emmarquen. "Per tant, no estem davant d'un marc penològic que permeti la privació de llibertat", ha conclòs Salellas.  La defensa també rebat que, tal com manté la instrucció, el cas pugui arribar a judici aviat. Salellas ha recordat que la defensa ha presentat recurs contra la "instrucció prospectiva" que vol portar a terme el jutjat sol·licitant imatges de mitjans de comunicació. El recurs encara no està resolt, cosa que allarga els terminis, i, a més, el jutjat encara no compta amb totes les imatges que ha sol·licitat, segons l'advocat. "Unes imatges que encara haurien de visualitzar i analitzar els Mossos d'Esquadra, dir que estem a punt d'anar a judici és una falsedat processal", ha exposat Salellas.  Ara, la secció tercera de l'Audiència de Girona resoldrà si manté els dos joves en presó preventiva o, tal com demana la defensa i ara també l'acusació particular, surten en llibertat.

Summary: La Generalitat demana ara llibertat sota fiança per a dos dels empresonats pels disturbis post-sentència a Girona


El conductor d’una motocicleta ha mort aquest dijous en un accident que ha tingut lloc cap a un quart de tres de la tarda al punt quilomètric 105 de l’autopista AP-7, en terme de Sant Celoni (Vallès Oriental). Per causes que s’investiguen, la motocicleta que conduïa la víctima ha caigut i ha resultat mort el conductor i únic ocupant del vehicle. Es tracta de C. L. H., de 39 anys, nacionalitat espanyola i veí de Barcelona. Arran del sinistre s'han activat cinc patrulles dels Mossos d’Esquadra, tres dotacions dels Bombers i un helicòpter medicalitzat i dues ambulàncies del Sistema d’Emergències Mèdiques (SEM). Quant a l’afectació viària, la via ha estat tallada totalment en sentit sud fins a les 14.55 h, moment en què s’ha pogut reobrir un carril de la calçada per a la circulació dels vehicles. La via s’ha reobert completament a les 17.20 h aproximadament.

Summary: Mor el conductor d’una motocicleta en caure a l’AP-7 en terme de Sant Celoni


L'Ajuntament de Banyoles ha tancat totes les fonts públiques des d'aquest dimecres per evitar nous contagis de coronavirus. El consistori ha recordat que Salut Pública va apuntar a les fonts com possibles punt de contagi, ja que la poden tocar moltes mans diferents i també s'hi acosta la boca. El tancament és indefinit fins que s'acabi l'estat d'alerta. Per altra banda, el consistori ha anunciat que el dilluns a les 12 del migdia es farà el primer ple telemàtic del municipi i avui ja s'han començat a fer les comissions informatives. A més, el govern local ha anunciat que el Punt de Salut Jove ha habilitat un servei d'atenció telemàtica per a joves que necessitin suport durant el confinament. Es tracta d'un número de telèfon (686 951 374) on els joves podran trucar i explicar les seves sensacions durant aquests dies i les possibles angoixes que els genera el confinament. La tècnica de salut els ajudarà a gestionar aquestes emocions. Paral·lelament, el consistori ha recordat que els serveis de neteja continuen desinfectant els carrers de Banyoles. Fins ara la neteja habitual dels carrers es feia en sec amb màquina escombradora i ara, atesa l'actual situació, es fa en humit amb una solució desinfectant per assegurar la desinfecció dels carrers. Des de la publicació de l'estat d'alarma, s'ha fet intensament en aquelles zones on hi ha més moviment de persones, com és l'entorn del CAP, la Clínica Salus, la plaça de les Rodes per la celebració del mercat setmanal, així com a la zona del Barri Vell i la Muralla, l'entorn de comerços que estan oberts al públic i de farmàcies i demà s'anirà cap a la zona dels supermercats.

Summary: Banyoles tanca les fonts públiques per evitar contagis del coronavirus


El conseller de Cultura, Santi Vila, ha censurat el que considera una “sobredosi ideològica” de determinats sectors polítics a Catalunya, i que posa en risc, ha dit, el model de país liberal “amic de l’activitat econòmica”. Així ho ha expressat aquest dijous en una nova edició del fòrum que organitza la Cambra de Comerç, durant el qual ha llançat crítiques implícites tan a la CUP com Sí com al govern municipal de Barcelona d’Ada Colau. “A pocs metres d’aquí alguns deuen somiar en convertir aquest país en Veneçuela o Cuba”, assenyalat el conseller. Sobre la salut de la coalició parlamentària de Junts pel Sí, Vila ha reconegut que en aquesta legislatura tots fan esforços per minimitzar les diferències d’una coalició “antinatural des del punt de vista ideològic”. D’altra banda, el conseller ha mantingut que “el Govern ara no pot defallir del seu pols amb l’Estat”.  Davant d’una nodrida representació d’empresaris catalans, així com de no pocs membres de l’antiga CDC i del PDCat, Santi Vila ha dibuixat aquest migdia la seva visió del país. Partint de l’àmbit cultural que l’ocupa com a conseller, Vila ha anat obrint el focus per parlar de Catalunya i del seu bon “desenvolupament” a partir del talent i el treball.  En aquest punt, Vila s’ha posicionat a favor d’un país liberal (“si alguna cosa és aquest país és liberal”, ha defensat) i ha afirmat que Catalunya ha de triar entre ser “l’Anglaterra del sud o la Veneçuela del nord”. El conseller ha sentenciat que “ben a prop” –en referència velada tant al Parlament com a l’Ajuntament de Barcelona- “alguns somien” amb ser la segona de les opcions. “Tenim un teló d’Aquil·les actitudinal i de sobredosi ideològica. Estem sobreescalfats, i alguns més que d’altres”, ha llançat.  Vila ha argumentat que Catalunya s’ha de seguir projectant com un país amic de l’activitat econòmica on, abans que debatre sobre el repartiment de la riquesa cal concentrar-se en la seva creació. “Determinats plantejaments polítics, ben a prop d’aquesta casa –a reiterat- ho posen en risc”.  Concretant la seva crítica en l’Ajuntament de Barcelona en Comú, i a tall d’exemple, el conseller s’ha referit a les resistències “per raó de classe” que va trobar en el projecte de reforma de la façana del Liceu poc després d’arribar al càrrec, o a les “traves” en les llicències a un projecte hoteler projectat a les Drassanes. En canvi, el conseller ha concedit que “Colau encerta” amb gestos com l’oferiment perquè la Torre Agbar sigui la seu de l’Agència Europea del Medicament.  Mentrestant, “al Parlament es demonitza el paper de les empreses”, ha referit en una al·lusió a la CUP. Vila ha afirmat que "aquest país es ruboritza de veure com es posen en crisi els valors que li han donat creixement”. “Hem de tornar als valors fundacionals”, ha demanat.  Les “diferències” de Junts pel Sí D’altra banda, i a preguntes dels assistents, Santi Vila s’ha referit a les recents tibantors al sí de la coalició de Junts pel Sí, entre ERC i el PDcat. Al respecte, el conseller ha considerat “evident” que aliances com aquesta són “antinaturals des del punt de vista ideològica i només s’entenen en moments extraordinaris”. Per això, Vila ha defensat que en aquesta legislatura “extraordinària” s’estan fent sacrificis per “minimitzar les diferències” i ha considerat que el grau de cohesió és remarcable.  Sobre l’avenç del procés independentista, Vila s’ha desmarcat de cap questionament a la via del referèndum. Preguntat per si pensa que s’haurà de penedir d’haver defensat aquest camí, Vila ha estat concís: “Jo no podré dir ‘jo ja ho deia’, perquè ara el que no podem fer és de fallir del nostre pols amb l’Estat”.

Summary: Vila afirma que la “sobredosi ideològica” amenaça amb frenar el progrés de Catalunya


La consellera de la Presidència i portaveu del Govern, Neus Munté, ha mostrat la seva “sorpresa” aquest dimecres per les declaracions del president del grup parlamentari de Catalunya Sí Que Es Pot (CSQP), Lluís Rabell, que en un article al diari francès ‘Libération’ ha manifestat que la independència de Catalunya comportaria violència. Munté ha opinat que només cal repassar les imatges de les diades dels darrers cinc anys per constatar que “s’ha tractat de festes multitudinàries des d’una perspectiva cívica, pacífica, democràtica i alegre, amb la participació de famílies senceres i sense incidents de cap mena”. En l’article a ‘Libération’, Lluís Rabell argumenta que “nosaltres ens creiem l’excepció però no ens escaparem pas de la violència.... si ens declarem independents una bona part de la societat catalana no reconeixerà el referèndum”.

Summary: Munté replica Rabell que la imatge “cívica” de les diades constata que la independència no es pot associar amb violència


La Guàrdia Civil va detectar 46 infraccions en l'emmagatzematge, distribució i venda de petards i coets durant el mes de juny i es van decomissar 27.254 artefactes pirotècnics a tot Catalunya en les més de 1.000 inspeccions fetes. Els 150 agents d'Intervenció d'Armes i Explosius han detectat 26 infraccions a Tarragona, 11 a Barcelona, sis a Girona i tres a Lleida. Tot i la reducció en els punts de venda, les infraccions més greus van ser per l'emmagatzematge irregular en naus no autoritzades o fins i tot furgonetes. Entre les infraccions, destaquen la venda de material pirotècnic a particulars per internet i enviat a través de missatgeria, la venda de productes de categoria T1, destinats a teatres, sense autorització, la presència de material fora del magatzem i damunt del mostrador, la falta d'eficàcia de les mesures de seguretat, la venda compartida d'encenedors incompatibles amb la pirotècnia, la presència de material a l'abast del públic o la venda a l'engròs sense autorització. També s'ha detectat la venda per part de persones no autoritzades, per no figurar la persona responsable a l'establiment, irregularitats en el compliment dels registres obligatoris, l'absència de cartells homologats o la venda de productes F1, els més lleus, sense haver-ho comunicat. Entre les infraccions en l'emmagatzematge, es va detectar una furgoneta que portava material sobrant d'una caseta de venda instal·lada a Santa Oliva (Baix Penedès) i que entrava amb 23.045 petards i coets a una nau de Sant Jaume dels Domenys (Baix Penedès), propietat del titular de l'autorització, en comptes de fer-ho al dipòsit que tenia assignat a Canyelles (Garraf). A Terrassa també es va detectar l'emmagatzematge en una furgoneta. Tots dos casos van ser denunciats per infracció greu de la llei de seguretat ciutadana. A causa de la covid-19, el nombre de punts de venda autoritzats es va reduir i en total n'hi va haver 1.315, fixos o provisionals, davant dels 1.348 del 2019. Tot i així, molts establiments no van arribar a obrir. En concret, 297 a la demarcació de Barcelona i 20 a la de Girona.

Summary: La Guàrdia Civil detecta 46 infraccions en la venda de petards durant el juny i decomissa més de 27.000 artefactes


Hi ha determinats gens que ens protegeixen de malalties? Com desenvolupar nous medicaments per combatre el càncer de pròstata? Com crear materials nous amb propietats espectaculars? Els boscos mediterranis resistiran el canvi climàtic? Són algunes de les preguntes que intenten respondre els 75 projectes d'investigació puntera i amb impacte social que aquest dilluns han rebut les ajudes de la Fundació Bancària La Caixa, amb un total de 26 milions d'euros (MEUR). Els projectes s'emmarquen en les tres línies d'actuació que prioritza l'entitat en recerca: beques de postdoctorat per fomentar el talent d'excel·lència; projectes de recerca en biomedicina i salut de transcendència en el futur i iniciatives de translació dels resultats a la societat a través de la creació d'empreses.

Summary: Gens que protegeixen de malalties o nous fàrmacs per al càncer de pròstata, entre els projectes becats per La Caixa


Amnistia Internacional (AI) torna a carregar contra Espanya, aquest cop per les restriccions a la llibertat d'expressió en condemnes per tuits, cançons o altres obres artístiques. En un informe titulat 'Tuiteja...si t'atreveixes', l'organització recorda a l'Estat que com a signant de tractats internacionals de drets humans té l'obligació de "respectar, protegir i promoure" drets fonamentals com la llibertat d'expressió. En el document, l'ONG alerta que Espanya fa ús de l'article 578 del codi penal -que prohibeix l'enaltiment del terrorisme i la humiliació de les víctimes de delictes terroristes- per "reprimir les expressions d'índole política", sobretot a les xarxes socials i a la comunitat artística. "A Espanya s'està atacant la llibertat d'expressió, el govern (espanyol) sotmet a fustigació tota una sèrie d'expressions a Internet - des de lletres de cançons políticament controvertides fins a acudits - utilitzant categories generals d'enaltiment del terrorisme", denuncien. La "limitació" de l'espai de debat públic i la crítica, adverteixen des d'AI, representa una "amenaça" a llarg termini per la capacitat de garantir la defensa dels drets humans fonamentals. Entre els casos que es recullen en l'informe hi ha el del raper lleidatà Pablo Hasél o el de l'estudiant de Múrcia Cassandra Vera. "El dret a la llibertat d'expressió inclou expressions que ofenen, escandalitzen i molesten", diuen des d'AI. Això, però, no implica per a l'ONG que es pugui aplicar l'article 578 del codi penal a tuitaires, periodistes o artistes musicals. Així, l'organització considera que molts dels processos recents basats en aquest article del codi penal no compleixen el requisit establert en el dret internacional que diu que les restriccions a la llibertat d'expressió han de ser "estrictament necessàries i proporcionals per a una finalitat legítima", com la seguretat nacional.  A més, descriuen que les disposicions que prohibeixen l'enaltiment o la justificació del terrorisme són "generals i imprecises" i donen als estats "el poder de criminalitzar un gran ventall d'expressions que no tenen el grau necessari per constituir incitació". Lamenten també que l'efecte "dissuasori" de casos recents hagi "reduït" l'espai a Internet perquè les persones expressin opinions crítiques. Ampliació de l'àmbit d'aplicació i condemnes En el text apunten que tot i que l'article 578 va introduir-se l'any 2000, va modificar-se cinc anys després, arran dels atemptats de París del 2015, per ampliar-ne l'àmbit d'aplicació i penalitzar "l'enaltiment del terrorisme mitjançant la difusió pública de missatges i consignes" i augmentant la pena màxima de dos a tres anys de presó. Segons AI ha estat a partir d'aquesta reforma que han augmentat "dràsticament" els processos i les sentències derivades de la seva aplicació: mentre que el 2015 van ser 18 les persones condemnades en aplicació del 578, el 2016 van ser 35 i el 2017 van ser 31.   Recorden també que el mateix any, el 2015, Espanya va aprovar la Llei de Protecció de Seguretat ciutadana -coneguda com 'Llei mordassa'-, que va introduir noves "limitacions" a les protestes i sancions administratives per participar en reunions públiques.  Impacte "devastador" AI assegura en l'informe que l'impacte en l'aplicació de l'article 578 és "devastador" per a les persones i menciona "des de quantioses multes fins a llargs períodes d'exclusió del sector públic, passant per penes de presó". Més enllà d'aquestes conseqüències, però, l'ONG destaca que l'ús "abusiu" de les lleis antiterroristes condueix a les persones a l'autocensura "per por a patir la repressió". "La criminalització d'un ventall tan ampli d'expressions té un efecte paralitzant", segons exposen, i pot crear un entorn en què les persones "temin" expressar opinions poc populars o fins i tot fer acudits polèmics. Entre els casos citats en l'informe hi ha la condemna recent al raper de Lleida Pablo Hasél o la història de la jove de Múrcia Cassandra Vera. També es recullen, però, altres casos com ara la condemna al també raper César Strawberry o al cineasta Alex García. "Escandalitzar a persones dient que tuitejant o cantant coses ofensives no és delicte", afirmen, i insisteixen que aplicar el dret penal en expressions com les cançons o els tuits del cantant lleidatà -condemnat a una pena de dos anys i una multa de 24.300 euros per injúries contra la Corona i enaltiment del terrorisme- té conseqüències "desproporcionades". El document també fa referència a les operacions de la Guàrdia Civil denominades 'Aranya' i que han comportat la detenció de diverses persones des de l'any 2014 per missatges de suport a ETA, Terra Lliure o Grapo. Concretament, fa referència a Arkaitz Terrón, un advocat basc resident a Barcelona, i J.C.V, resident a Aiguafreda, tots detinguts en el marc d'una de les operacions duta a terme el 13 d'abril de l'any 2016. Segons AI, tots dos casos "demostren com d'estrets s'han tornat els límits de l'expressió 'acceptable' a Internet". Retirada de càrrecs i llibertat "immediata" Per tot plegat, AI recomana a les autoritats espanyoles derogar l'article i garantir que només es penalitzin les expressions "que animin a altres persones a cometre un delicte reconeixible amb la intenció d'incitar-les a cometre un acte i amb una probabilitat raonable que el duguin a terme". Reivindiquen també que es garanteixi que es retiren els càrrecs formulats en aplicació del 578 contra qualsevol persona "només per l'exercici pacífic del seu dret a la llibertat d'expressió" i demanen la llibertat "immediata i incondicional" de totes les persones empresonades o detingudes en virtut del mateix article i pel mateix motiu. Avís també a Europa En les seves conclusions sobre Espanya, l'organització amplia la seva preocupació a altres estats europeus: "A tot Europa els estats estan restringint diverses formes d'expressió amb el pretext de la seguretat nacional". Segons informa, existeixen lleis que penalitzen l'apologia del terrorisme a França i el Regne Unit, a més d'Espanya, i s'han proposat en estats com Bèlgica o Països Baixos. En aquest sentit, critiquen que la directiva europea relativa a la lluita contra el terrorisme també contempla una definició "imprecisa" del delicte, fet que a ulls d'AI suposa un "incentiu" per introduir aquesta mena de lleis.

Summary: Amnistia Internacional denuncia l'ús de "l'enaltiment del terrorisme" a Espanya per "reprimir" la llibertat d'expressió


La jornada ha servit per presentar la campanya #VolemPlaymobilEnCatalà ACN Barcelona.-La Plataforma per la Llengua ha reunit unes 9.000 persones aquest dissabte al matí durant la 13a Festa pel Joc i el Lleure en català que s'ha fet a l'Arc de Triomf de Barcelona. La jornada ha servit per presentar la campanya #VolemPlaymobilEnCatalà per demanar a aquesta empresa alemanya que etiqueti els seus productes en català. Els nens que han assistit a aquesta celebració s'han pintat la cara, han dibuixat, han fet tallers de mandales, de xapes i han pogut participar a la ludoteca, entre altres activitats. Segons un comunicat de la Plataforma per la Llengua, desenes d'infants han pintat dibuixos que s'han exposat i que, properament, l'ONG del català publicarà a internet i enviarà a l'empresa alemanya Playmobil per demanar-los que considerin el català com una llengua més de la vintena en la qual etiqueten els seus productes. A més, dos clics de Playmobil de mida humana s'han passejat per la festa i s'han fet moltes fotos amb les persones que hi passejaven, que també s'han aturat a la llufa de 5 metres que aguantava una pancarta amb el missatge 'Volem Playmobil en català'. Durant la Festa pel Joc i el Lleure la portaveu de la comissió de joc i lleure de la Plataforma per la Llengua, Isabel Romano, ha reclamat a les administracions públiques "més implicació perquè les empreses que produeixen jocs ho facin també en la nostra llengua". Per la 13a Festa del Joc i el Lleure en català també hi han passat diverses personalitats que han conegut de primera mà les activitats i els voluntaris que les estaven fent. Entre els assistents, hi havia la presidenta del Parlament de Catalunya, Carme Forcadell; la directora general de Política Lingüística de la Generalitat, Ester Franquesa, i diversos representants de la Diputació de Barcelona i de l'Agència Catalana de Consum.

Summary: La 13a Festa pel Joc i el Lleure en català aplega més de 9.000 persones a l'Arc de Triomf